**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

Ügyiratszám: TPH/5321-73/2020.

**48/2020.**

**HATÁROZAT**

* **veszélyhelyzetben átruházott hatáskörben meghozott döntésről** -

**a Városi Piac korlátozott megnyitásáról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva –** *a Városi Piac korlátozott megnyitásáról* **-** az alábbi határozatot hozom:

1. **Elrendelem a Tiszavasvári Városi Piac korlátozott nyitva tartását** *a veszélyhelyzet kihirdetéséről szóló 40/2020. (III.11.) Korm. rendelet* **által elrendelt veszélyhelyzet időtartama alatt az alábbiak szerint:**
* **A Városi Piac minden héten vasárnap, 06.00-12.00 óráig tart nyitva.**
* **A vásárlók a piacot kizárólag a főbejáraton keresztül közelíthetik meg.**
* **Az árusok legkésőbb 06.00 óráig pakolhatják be termékeiket a piac területére, kizárólag a hátsó bejáraton keresztül, a piacfelügyelő engedélyével.**
* **A piacon kizárólag élelmiszer, virág és palánta árusítható.**
* **A piac** *a kijárási korlátozásról szóló 71/2020. (III.27.) Korm. rendelet*(továbbiakban: Kormányrendelet)*6. §-a alapján* **az alábbi rend szerint látogatható:**

**06.00-09.00 óráig kizárólag 65. év alatti személy;**

**09.00-12.00 óráig kizárólag 65. életévét betöltött személy.**

**- Felhívom** **az árusok figyelmét** is a Kormányrendelet **szabályainak betartására**.

**- Lehetőség szerint a piacot ne családdal, családtaggal együtt, hanem egyedül látogassák.**

* **Az árusok mindenkori helyfoglalásai jelen helyzetben nem érvényesek, az árusítás helyéről a piacfelügyelő dönt.**
* **Mindenki köteles más emberekkel a szociális érintkezést a lehető legkisebb mértékűre korlátozni, és a másik embertől lehetőség szerint legalább 1,5 méter távolságot tartani.**
* **Mindenki köteles az általános járványügyi szabályokat maradéktalanul betartani** (rendszeres, alapos kézmosás, fertőtlenítés, szükség esetén egyéni védőfelszerelés használata).
* **Felhívom az árusok és a látogatók figyelmét, hogy** a Kormányrendelet szerinti **korlátozó intézkedések megszegése szabálysértésnek minősül.**
1. **Felhívom a piac üzemeltetését végző Tiva-Szolg Kft. ügyvezetőjét, ahogy az 1. pontban foglaltak betartása érdekében a szükséges intézkedéseket tegye meg.**

**INDOKOLÁS**

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

A járványügyi helyzetre tekintettel 16/2020. számú határozatommal – 2020. március 22. napjával - **elrendeltem a Városi Piac teljes körű zárva tartását**. Ezt követően az **2020. március 27. napján érkezett** az élelmiszerlánc-felügyeletért felelős helyettes államtitkár megkeresése, melyben – összhangban Nagy István agrárminiszter úr közleményével - arra kérik az **önkormányzatokat, hogy ne bezárással, hanem rugalmasabb nyitva tartással és a helyzet indokolta higiéniai és élelmiszerbiztonsági óvintézkedésekkel segítsék elő** azt, hogy a kiváló minőségű magyar élelmiszerek továbbra is elérhetőek legyenek minden magyar ember számára.

Fentiek alapján a **rendelkező részben foglaltak szerint a piac korlátozott újranyitásáról rendelkeztem,** **a járványügyi helyzetben a biztonságos üzemeléshez szükséges szabályok betartásával, védve ezzel a vásárlókat és a termelőket**.

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

Tiszavasvári, 2020. április 1.

 **Szőke Zoltán**

 **polgármester**